
Betegtájékoztató: Információk a felhasználó számára
Quamatel Mini 10 mg filmtabletta

famotidin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje.
-
Tartsa meg a betegtájékoztatót, mert a benne szereplő információkra a későbbiekben is szüksége lehet.
-
További információkért vagy tanácsért forduljon gyógyszerészéhez.

-
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
-
Feltétlenül tájékoztassa kezelőorvosát, ha tünetei 14 napon belül nem enyhülnek, vagy éppen súlyosbodnak.

A betegtájékoztató tartalma:
1.
Milyen típusú gyógyszer a Quamatel Mini 10 mg filmtabletta (a továbbiakban Quamatel Mini) és milyen betegségek esetén alkalmazható?
2.
Tudnivalók a Quamatel Mini szedése előtt
3.
Hogyan kell szedni a Quamatel Mini-t?

4.
Lehetséges mellékhatások

5.
Hogyan kell a Quamatel Mini-t tárolni?
6.
A csomagolás tartalma és egyéb információk
1.
Milyen típusú gyógyszer a Quamatel Mini és milyen betegségek esetén alkalmazható?
Ezt a gyógyszert a gyomorsav túltermelés okozta panaszok tüneteinek rövidtávú kezelésére, és az ezzel kapcsolatos gyomorégés, gyomorfájdalom enyhítésére alkalmazzák. A gyomorban élettanilag is termelődik gyomorsav, különösen étel és ital fogyasztása után. Amennyiben a termelődött gyomorsav mennyisége túl sok, az égő fájdalmat és kellemetlen érzést okoz. Egy Quamatel Mini 10 mg filmtabletta tartósan enyhíti a gyomorégést, a gyomorsav túltermelődés okozta panaszokat, az ezzel összefüggő gyomorfájást. Étkezés utáni gyomorsavtúltengés megelőzésére.
2.
Tudnivalók a Quamatel Mini szedése előtt
Ne szedje a Quamatel Mini-t:
-
Ha allergiás a famotidinre vagy a gyógyszer (6. pontban felsorolt) egyéb összetevőjére.
-
Ha terhes, vagy szoptat.
-
Gyermeknek nem adható (elegendő klinikai tapasztalat hiánya miatt).

Figyelmeztetések és óvintézkedések
A Quamatel Mini nem alkalmazható orvosi utasítás, illetve megfelelő kivizsgálás nélkül az alábbi esetekben:
-
Ha gyomorpanaszainak oka nem tisztázott.
-
Ha emésztési zavara van és szándéka ellenére fogyott.
-
Ha Ön középkorú, vagy idősebb és először jelentkeztek emésztési zavarai, illetve a korábban fennálló tünetei megváltoztak.
-
Ha fekete székletürítést észlel.
-
Ha Önnek egyidejűleg más betegsége is van, orvosi kezelés alatt áll, vagy egyidejűleg más gyógyszert is szed.
-
Ha Önnél egyéb savtermelést csökkentő gyógyszer előzőleg túlérzékenységi reakciót (allergiát) váltott ki.
-
Ha vese-, vagy májbetegségben szenved.
-
Ha nyelési-zavara, vagy állandó hasi fájdalma van, mert a panaszok hátterében esetleg más betegség állhat, ami további kivizsgálást és kezelést igényel.

A Quamatel Mini fokozott elővigyázatossággal alkalmazható:
-
Ha Ön májbetegségben szenved, akkor egyedi orvosi elbírálás alapján, az adag csökkentésével alkalmazható a készítmény.
-
Vesebetegségben szenvedőknél az orvosnak az adagolást mindig egyénileg kell beállítania.

Figyelmeztetések

A gyógyszer szedése mellett az alább felsoroltak betartása segít enyhíteni az Ön tüneteit:
-
Étkezés után 2 órán belül ne feküdjön le.
-
A párnáját emelje magasra.
-
Ruhája és az öve ne legyen szoros.
-
Kerülje a dohányzást.
-
Túlsúly esetén csökkentse testsúlyát.
-
Kerülje a kávé, az erős tea, a csokoládé, a zsíros ételek és az alkohol fogyasztását.

Egyéb gyógyszerek és a Quamatel Mini
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Mindenképp tájékoztassa kezelőorvosát vagy gyógyszerészét, ha a következő gyógyszerek valamelyikét szedi:

Kalcium-karbonát:
A vér emelkedett foszfát-szintjének (hiperfoszfatémia) csökkentésére alkalmazzák dializált betegeknél.
A gyomor savtartalma által befolyásolt felszívódású gyógyszerek:
Ha a Quamatel Mini-t olyan gyógyszerekkel egyidejűleg alkalmazzuk, melyek felszívódását a gyomor savtartalma befolyásolja, akkor figyelemmel kell lenni a gyógyszer megváltozott felszívódására. 
A gyomor pH emelkedése miatt, csökkenhet az egyidejűleg alkalmazott ketokonazol felszívódása. Ezért a ketokonazol bevétele 2 órával a Quamatel Mini bevétele előtt alkalmazandó.

A Quamatel Mini csökkentheti a pozakonazol belsőleges szuszpenzió (egyes gombás fertőzések megelőzésére és kezelésére alkalmazott, szájon át alkalmazott folyékony gyógyszerkészítmény) hatását.
A Quamatel Mini csökkentheti a dazatinib, az erlotinib, a gefitinib, a pazopanib (daganatos betegség kezelésére alkalmazott gyógyszerek) hatását.
A Quamatel Mini hatóanyagának felszívódására ható gyógyszerek:

A Quamatel Mini hatóanyagának felszívódását a gyomorsavhoz kötődő gyógyszerek (például antacidák) csökkenhetik, ezért ezeket a gyógyszereket 2 órával a Quamatel Mini bevétele előtt kell bevenni.

A Quamatel Mini egyidejű bevétele étellel és itallal
Étkezés és folyadékfogyasztás a Quamatel Mini hatóanyagának felszívódását nem befolyásolja.

Terhesség és szoptatás
A famotidin (a Quamatel Mini hatóanyaga) átjut a placentán, ezért a Quamatel Mini alkalmazása terhesség alatt ellenjavallt.

A famotidin átjut az anyatejbe, ezért a Quamatel Mini alkalmazásának idejére a szoptatást fel kell függeszteni.

A készítmény hatásai a gépjárművezetéshez és a gépek kezeléséhez szükséges képességekre

Nincsenek adatok arra, hogy a Quamatel Mini befolyásolná a gépjárművezetéshez és a gépek üzemeltetéséhez szükséges képességet.
A Quamatel Mini laktózt és nátriumot tartalmaz
A Quamatel Mini laktóz-monohidrátot (tejcukrot) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény kevesebb, mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.
3.
Hogyan kell szedni a Quamatel Mini-t?
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Gyomorégés, gyomorsavtúltengés tüneteinek enyhítésére, az ezzel kapcsolatos gyomorfájás enyhítésére napi 1 tabletta (10 mg) egészben, szétrágás nélkül 1 pohár vízzel bevéve.

Étkezés utáni (posztprandiális) savtúltengéses panaszok, gyomorégés megelőzésére 1 órával az étkezés előtt 1 tabletta (10 mg) egészben szétrágás nélkül 1 pohár vízzel bevéve.

Maximálisan napi 2 tabletta (20 mg) vehető be (2 tabletta/24 óra).
A készítmény orvos utasítása nélkül 2 hétnél tovább nem szedhető. Amennyiben panaszai a kezelés hatására nem szűnnek, további vizsgálatok céljából keresse fel kezelőorvosát.
Ha az előírtnál több Quamatel Mini-t vett be

A Quamatel Mini 10 mg filmtablettával történő túladagolásra nincs ismert példa. Ennek ellenére, túladagolás esetén azonnal keresse fel orvosát, gyógyszerészét, vagy a legközelebbi kórház sürgősségi osztályát.

A túladagolás kezelése: 
gyomormosás, tüneti és kiegészítő kezelés, valamint a beteg kórházi megfigyelése szükséges.
Ha elfelejtette bevenni a Quamatel Mini-t
Ne vegyen be kétszeres adagot a kihagyott adag pótlására.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Nem gyakori mellékhatások (100 betegből legfeljebb 1-et érinthet)
-
fokozott bélgázképződés
Ritka mellékhatások (1000 betegből legfeljebb 1-et érinthet)
-
fejfájás, szédülés

-
hasmenés, székrekedés

Nagyon ritka mellékhatások (10 000 betegből legfeljebb 1-et érinthet)
-
túlérzékenységi reakció
-
étvágytalanság

-
szorongás, zavartság, depresszió, hallucinációk, nyugtalanság

-
szívritmuszavarok, pitvarkamrai blokk
-
hörgőgörcs

-
hasi diszkomfort érzés, hányinger, hányás, szájszárazság

-
sárgaság

-
száraz bőr, akne, csalánkiütés, viszketés, hajhullás, a bőr, a száj és a nemi szervek hólyagosodásával járó súlyos bőrbetegség (toxikus epidermális nekrolízis)
-
a végtagok, az arc (a szemek környéke, az ajkak vagy nyelv) duzzadása
-
ízületi fájdalom, izomgörcsök

-
a férfiaknál emlő megnagyobbodás (ginekomasztia), mely nagyon ritka esetben mellékhatásként jelentkezik és a kezelés befejezése után, spontán megszűnik

-
fáradtság, hőemelkedés

-
májenzim és vérképzőrendszer károsodását jelző laboratóriumi eltérések.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Quamatel Mini-t tárolni?
A fénytől való védelem érdekében az eredeti csomagolásban tárolandó.

A gyógyszer gyermekektől elzárva tartandó!

A dobozon feltüntetett lejárati idő (Felhasználható) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Quamatel Mini?

· A készítmény hatóanyaga: a famotidin. 10 mg famotidint tartalmaz filmtablettánként.
· Egyéb összetevők:

Tabletta mag: vízmentes kolloid-szilícium-dioxid, magnézium-sztearát, povidon, talkum, kukoricakeményítő, karboximetilkeményítő-nátrium (A típus), laktóz-monohidrát.
Bevonat: vörös vas-oxid (E172), vízmentes kolloid szilícium-dioxid, titán-dioxid (E171), makrogol 6000, „Sepifilm 003” (hipromellóz+makrogol-sztearát).

Milyen a Quamatel Mini külleme és mit tartalmaz a csomagolás?
Halvány rózsaszín, kerek, mindkét oldalán domború felületű, filmbevonatú tabletta, egyik oldalán „10” jelzéssel ellátva.

14 db ill. 28 db filmtabletta, műanyag/alumínium buborékcsomagolásban, dobozban.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja és a gyártó

Richter Gedeon Nyrt. 

